**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**………….................. 2021 թվականի N …….. – Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2012 ԹՎԱԿԱՆԻ ՆՈՅԵՄԲԵՐԻ 8-Ի N1419-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» օրենքի 33-րդ հոդվածը և 34-րդ հոդվածի 1-ին մասը՝ Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2012 թվականի նոյեմբերի 8-ի «Հսկիչ-դրամարկղային մեքենաների ներդրման գրասենյակ» պետական ոչ առևտրային կազմակերպություն ստեղծելու մասին» N1419-Ն որոշման`

1) 4-րդ կետի 2-րդ ենթակետը «սահմանած կարգով:» բառերից հետո լրացնել հետևյալ բովանդակությամբ նախադասություններով.

«Ընդ որում, հսկիչ-դրամարկղային մեքենաների մոդել(ներ)ի՝ օրենսգրքով և Հայաստանի Հանրապետության կառավարության կողմից սահմանված պահանջներին (բացառությամբ անկանխիկ վճարման տեսակի կիրառման պահանջների) համապատասխանության դեպքում տրվում է համապատասխանության նախնական եզրակացություն: Հսկիչ-դրամարկղային մեքենաների մոդել(ներ)ի՝ անկանխիկ վճարման տեսակի կիրառման պահանջներին համապատասխանության դեպքում տրվում է համապատասխանության եզրակացություն, և «Հսկիչ-դրամարկղային մեքենաների ներդրման գրասենյակ» պետական ոչ առևտրային կազմակերպության հետ կնքվում է պայմանագիր:»,

2) 4-րդ կետի 4-րդ ենթակետը շարադրել հետևյալ խմբագրությամբ.

«4) իրացման կամ վարձակալության տրամադրման ենթակա են միայն համապատասխանության եզրակացություն ստացած հսկիչ-դրամարկղային մեքենաները:»:

1. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

**Հիմնավորում**

**«Հայաստանի Հանրապետության կառավարության 2012 թվականի նոյեմբերի 8-ի N1419-Ն որոշման մեջ փոփոխություն և լրացում կատարելու մասին» ՀՀ կառավարության որոշման նախագծի ընդունման**

1. **Իրավական ակտի անհրաժեշտությունը (նպատակը).**

Նախագծի ընդունման նպատակը հսկիչ դրամարկղային մեքենաների մոդել(ներ)ի՝ ՀՀ հարկային օրենսգրքով և ՀՀ կառավարության կողմից սահմանված պահանջներին համապատասխանության եզրակացության տրամադրման հետ կապված հարաբերությունների կարգավորումն է:

1. **Կարգավորման հարաբերությունների ներկա վիճակը և առկա խնդիրները**.

Հայաստանի Հանրապետության կառավարության 08.11.2012թ. N1419-Ն որոշմամբ սահմանված է, որ ՀՀ կառավարության սահմանած՝ ՀԴՄ-ներին ներկայացվող պահանջներին և դրանց ծրագրային ապահովմանը համապատասխանության եզրակացությունը տրամադրվում է «Հսկիչ-դրամարկղային մեքենաների ներդրման գրասենյակ» պետական ոչ առևտրային կազմակերպության կողմից՝ հարկային մարմնի սահմանած կարգով: Միաժամանակ, ՀՀ կառավարության 03.12.2020թ. N1976-Ն որոշմամբ սահմանված է, որ անկանխիկ վճարման տեսակի կիրառման պահանջների ապահովման համար համապատասխանության եզրակացության տրամադրման վերջնաժամկետը տրամադրման օրը ներառող ամսվան հաջորդող 12-րդ ամսվա 1-ն է: Ընդ որում սահմանված ժամկետը չպահպանելու դեպքում եզրակացությունը ճանաչվում է ուժը կորցրած, և ուժը կորցնելու օրվանից եզրակացությունում նշված հսկիչ-դրամարկղային մեքենաները ենթակա չեն իրացման կամ վարձակալության տրամադրման:

Խնդիրն այն է, որ գործնականում հանդիպում են դեպքեր, երբ մինչև վերջնաժամկետի ավարտն իրացվում են ՀԴՄ-ներ, որոնք չեն ապահովում անկանխիկ վճարման տեսակի կիրառման պահանջները: Նշված դեպքում կարգավորված չէ, թե ինչպես և ում կողմից է իրականացվելու անկանխիկ վճարման տեսակի կիրառման պահանջների ապահովումը վերջնաժամկետի ավարտից հետո: Միաժամանակ, առաջանում է խնդիր, թե արդյոք ենթակա են շահագործման այն ՀԴՄ-ները, որոնք վերջնաժամկետում չեն ապահովել նշված պահանջները:

1. **Առկա խնդիրների առաջարկվող լուծումները.**

Նախագծով առաջարկվում է սահմանել, որ ՀԴՄ-ների մոդել(ներ)ի՝ ՀՀ հարկային օրենսգրքով և ՀՀ կառավարության կողմից սահմանված պահանջներին (բացառությամբ անկանխիկ վճարման տեսակի կիրառման պահանջների) համապատասխանության դեպքում տրվում է համապատասխանության նախնական եզրակացություն: ՀԴՄ-ների մոդել(ներ)ի՝ անկանխիկ վճարման տեսակի կիրառման պահանջներին համապատասխանության դեպքում տրվում է համապատասխանության եզրակացություն: Ընդ որում, իրացման կամ վարձակալության տրամադրման ենթակա են միայն համա­պա­տաս­խանության եզրակացություն ստացած ՀԴՄ-ները: Նշված կարգավորման արդյուն­քում կբացառվի առանց անկանխիկ վճարման տեսակի կիրառման պահանջների ապահովման՝ ՀԴՄ-ների իրացումը կամ վարձակալության տրամադրումը: «Համապատասխանության նախնական եզրակացության» հասկացությունն առավել նպատակահարմար է ՀԴՄ-ն ներկրող և օտարող տնտեսվարող սուբյեկտի համար ևս, քանի որ եզրակացությունների տարանջատման դեպքում նրա կողմից անկանխիկի վճարման համար անհրաժեշտ ֆինանսական ներդրումները կիրականացվեն միայն այն դեպքում, երբ առկա կլինի ՊՈԱԿ-ի կողմից հավաստումը, որ տվյալ սարքը համապատասխանում է ՀՀ կառավարության 03.12.2020թ. N1976-Ն որոշմամբ սահմանած պահանջներին, որն էլ իր հերթին զերծ կպահի տնտեսվարող սուբյեկտին սարքի անհամապատասխանության դեպքում լրացուցիչ ծախսեր կատարելուց։ Այդ եզրակացությունը արդեն հարկ վճարողը կկարողանա ներկայացնել համապատասխան ծրագրային ապահովումը ներդնելու համար:

Միաժամանակ, հսկիչ դրամարկղային մեքենաների ներդրման գործընթացի ազատականացման արդյունքում ՀԴՄ սարքերի ներմուծման, համապատասխան ծրագրային ապահովման մշակման, այդ սարքերի իրացման և սպասարկման գործընթացներն իրականացնելու ընթացքում առաջող հնարավոր ռիսկերը կանոնակարգելու նպատակով առաջարկվում է ՊՈԱԿ-ի և համապատասխանության եզրակացություն ստացած հարկ վճարողների միջև նախատեսել պայմանագիր կնքելու դրույթ:

1. **Կարգավորման առարկան.**

Նախագծի կարգավորման առարկան՝ հսկիչ դրամարկղային մեքենաների մոդել(ներ)ի՝ ՀՀ հարկային օրենսգրքով և ՀՀ կառավարության կողմից սահմանված պահանջներին համապատասխանության եզրակացության տրամադրման հետ կապված հարաբերություններն են:

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ պետական եկամուտների կոմիտեի կողմից:

1. **Իրավական ակտի կիրառման դեպքում ակնկալվող արդյունքը.**

Նախագծի ընդունման արդյունքում համապատասխանության եզրակացություն կտրամադրվի ՀԴՄ-ների մոդել(ներ)ի ՝ ՀՀ հարկային օրենսգրքով և ՀՀ կառավարության կողմից սահմանված բոլոր պահանջների, այդ թվում՝ անկանխիկ վճարման տեսակի կիրառման պահանջների ապահովման դեպքում, և կբացառվի առանց անկանխիկ վճարման տեսակի կիրառման պահանջների ապահովման՝ ՀԴՄ-ների իրացումը կամ վարձակալության տրամադրումը:

**7. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն, պետական բյուջեի եկամուտներում և ծախսերում էական փոփոխություններ չի նախատեսվում։

**ՏԵՂԵԿԱՆՔ**

**«Հայաստանի Հանրապետության կառավարության 2020 թվականի դեկտեմբերի 3-ի N1976-Ն որոշման մեջ փոփոխություններ կատարելու մասին» ՀՀ կառավարության որոշման նախագծի ընդունման կապակցությամբ այլ նորմատիվ իրավական ակտերի ընդունման անհրաժեշտության մասին**

«Հայաստանի Հանրապետության կառավարության 2020 թվականի դեկտեմբերի 3-ի N1976-Ն որոշման մեջ փոփոխություններ կատարելու մասին» ՀՀ կառավարության որոշման նախագծի ընդունման կապակցությամբ այլ նորմատիվ իրավական ակտեր ընդունել անհրաժեշտ չէ: